
Forgácsoló ék geometriai kialakításának vizsgálata forgácsolás során

Kulcsszavak: forgácsoló ék; homlokszög; hátszög; forgácsoló erő; felületi érdesség
A szerszám geometriák vizsgálatára számos különböző módszer létezik, melyek jelentős többségét valamilyen megmunkálás (esztergálás, fúrás, marás) során vizsgálják. Ezen vizsgálatok eredményei azonban a megmunkálás dinamikai jellemzőiből adódóan nem csupán a forgácsoló ék geometriájából eredő hatásokat tartalmazzák. Ebből kifolyólag a dolgozatomban egy olyan mérési környezetet alakítottam ki gyalulással történő megmunkálás során, ahol tisztán a forgácsoló ék geometriájából (homlok- és hátlap szög) származó kimeneti jellemzőket tudom értékelni különböző munkadarab anyagminőségek esetén. Előadásomban kitérek a vizsgált szerszámok gyártástechnológiájára, a mérési környezet megtervezésére és kialakítására, az alkalmazott technológiai paraméterekre és az eredmények kiértékelésére.



